Nico Rosberg

**Nico Rosberg** (* 27. jún 1985, Wiesbaden, Nemecko) je bývalý nemecko-fínsky automobilový pretekár a majster sveta Formuly 1 z roku 2016. Počas kariéry vo Formule 1 pôsobil v rokoch 2006 – 2016, pričom celé desaťročie strávil v tíme Williams a následne Mercedes. Je synom majstra sveta Formuly 1 z roku 1982 Kekeho Rosberga. Pretekal za Nemecko, ale v skoršej dobe reprezentoval Fínsko, vlasť svojho otca, keďže má štátnu príslušnosť oboch štátov. 

## Skorý život
Nico Rosberg sa narodil v nemeckom Wiesbadene, no vyrastal najmä v Monaku. Má dvojité občianstvo – nemecké a fínske – hoci v juniorských kategóriách pretekal pod fínskou vlajkou, v Formule 1 reprezentoval Nemecko. Už v detstve prejavoval výnimočné jazdecké schopnosti, no zároveň kládol dôraz na vzdelanie. Plynulo hovorí viacerými jazykmi vrátane nemčiny, fínčiny, angličtiny, francúzštiny a taliančiny. Na rozdiel od mnohých rovesníkov bol známy analytickým prístupom k pretekaniu a technickému porozumeniu vozidla.thumb|left|Rosberg vyhral v roku 2002 Nemecký šampionát Formuly BMW, čo mu pomohlo v jeho budúcej kariére.|192x192bod

## Juniorská kariéra
Nico Rosberg začal s motokárovými pretekmi v roku 1991. Počas juniorských rokov dosiahol viacero úspechov na národnej aj medzinárodnej úrovni.

V roku 2000 získal európsky titul v triede Formula A, čím sa zaradil medzi najtalentovanejších mladých jazdcov svojej generácie. V roku 2002 prestúpil do automobilových pretekov a štartoval v sérii Formula BMW ADAC, kde dominoval sezóne. Získal titul majstra, vyhral deväť pretekov a stal sa najmladším šampiónom tejto série. Jeho výkony mu zabezpečili prestup do vyšších formulových kategórií. 

V sezóne 2003 súťažil v Formula 3 Euro Series s tímom Team Rosberg, kde zaznamenal jedno víťazstvo a skončil na ôsmom mieste celkového poradia. Súčasne pôsobil ako testovací jazdec tímu Williams Formuly 1. 

Rok 2004 znamenal prechod do novej série GP2, ktorá nahradila Formulu 3000. Rosberg sa v úvodnej sezóne GP2 stal majstrom série v roku 2005, pričom dosiahol päť víťazstiev a pravidelne bodoval. Tento úspech bol rozhodujúci pre jeho postup do Formuly 1.

## Formula 1

### Williams (2006 – 2009)

#### 2006
thumb|Rosberg na Veľkej cene Kanady 2006.

Ku koncu roka 2005 bol Rosberg oficiálne potvrdený ako jazdec Williamsu pre sezónu 2006. V prvých pretekoch vo Formule 1, v Bahrajne nemal Rosberg automobil schopný konkurovať tým najlepším. Problém však nastal hneď v prvom kole, kedy Rosberg poškodil predné krídlo. Aj tak ale nakoniec skončil na 7. mieste, za svojím stajňovým kolegom Markom Webberom, a dokonca zajazdil najrýchlejšie kolo pretekov. Stal sa tak najmladším jazdcom v histórii F1, ktorý to dokázal, čo vyvolalo okamžité špekulácie o jeho možnej budúcnosti v špičkovom tíme. 

V Grand Prix Malajzie 2006 sa kvalifikoval na výbornom 3. mieste, ale motor Cosworth, použitý kvôli pravidlám už v Bahrajne, vydržal len 7 kôl. Svoje ďalšie body si Nico vyjazdil až pri Grand Prix Európy, keď vyťažil hlavne z poruchy hydrauliky svojho tímového kolegu.

Zvyšok sezóny nebol príliš vydarený; Rosberg odstúpil zo 4 zo 7 pretekov a ani v jednom nedokázal bodovať. Najbližšie k bodom mal v Británii, kde skončil iba o 1 sekundu za ôsmym Jacquesom Villeneuveom. Celkom tak Nico vo svojej prvej sezóne nazbieral 4 body, Webber nazbieral len o 3 body viac. Sezóna tak bola pre celý tím Williams sklamaním.

#### 2007
thumb|Rosberg na Veľkej cene USA 2007
thumb|left|Rosberg zaznamenal svoj najlepší výsledok v roku 2007 vo VC Brazílie, keď v pretekoch predbehol obe vozidlá BMW Sauber.
Williams prišiel v roku 2007 s motormi Toyota a tiež s novým jazdcom, Alexandrom Wurzom. Rosbergov bývalý kolega Mark Webber sa presunul do tímu Red Bull Racing ku Davidovi Coulthardovi. Na začiatku testovania vyzeral motor Toyoty FW29 veľmi dobre, no Rosberg zostával s vyjadreniami opatrný. V sezóne dokončil Rosberg 7 pretekov na bodoch a svoj najlepší výsledok v kariére si vyjazdil v posledných pretekoch v GP Brazílie, kde došiel na 4. mieste. V Austrálii, Maďarsku a Turecku skončil na 7. mieste a v Taliansku a Belgicku obsadil 6. priečku a v Kanade 5. priečku. Nico nedokončil len 3 preteky; v Malajzii, USA a v Japonsku.

Počas prvej polovice sezóny 2007 mal viac bodov na konte Wurz, v druhej polovici ho ale Nico v pohári jazdcov preskočil. Celkovo nazbieral 20 bodov a umiestnil sa na 9. mieste.

#### 2008
Sezóna 2008 začala pre Nica skvele. Vylepšil si svoje osobné maximum a dokončil preteky v Austrálii na 3. mieste, vybojoval svoje prvé pódium v kariére. Malajzia mu nevyšla podľa jeho predstáv a skončil až na 14. mieste, bod za 8. miesto si pripísal v Bahrajne, v Španielsku ho ale zradil motor a musel z pretekov odstúpiť. V ďalších desiatich pretekoch sa mu vôbec nedarilo, bodoval len 2x – 8. miestom v Turecku a na GP Európy. Výborný výsledok dosiahol v Singapure, kde po prvýkrát v kariére dokonca viedol preteky, nakoniec ale skončil na 2. mieste za Fernandom Alonsom. Šancu na víťazstvo mu vzala hlavne 10 sekundová penalizácia stop-go, keď vošiel do boxov pri zatvorenej pitlane kvôli výjazdu safety caru. Vo zvyšku sezóny na tento úspech nenadviazal, nebodoval, a celkovo skončil na 13. pozícii so 17 bodmi.

#### 2009
V sezóne 2009 Rosberg pokračoval s Williamsom a sezóna to bola veľmi solídna, keď bodoval v 11 zo 17 pretekov a len jediný raz nedokončil preteky. Na rozdiel od predošlej sezóny sa ani raz neumiestnil na stupňoch víťazov. Jeho najlepšími výsledkami tak boli dve 4. miesta, z Nemecka a Maďarska. Čo do počtu bodov to ale pre neho bola najviac vydarená sezóna, so ziskom 34,5 bodu sa umiestnil na celkovej 7. pozícii a výrazne tak zatienil svojho tímového kolegu, Kazukiho Nakajimu, ktorý za celú sezónu nenazbieral ani jeden bod.

### Mercedes (2010 – 2016)
[thumb|right|Rosberg testuje [Mercedes GP|Mercedes na okruhu v Jereze vo februári 2010.]]
Nico Rosberg podpísal 23. novembra 2009 zmluvu s Mercedesom, jeho tímovým kolegom sa stal do F1 sa vracajúci sedemnásobný majster sveta Michael Schumacher. Tímu Williams Nico poďakoval za dlhoročnú podporu, avšak ako dôvod svojho odchodu uviedol, že si myslí, že Williams momentálne nie je schopný vyhrávať preteky, ktoré samozrejme Rosberg vyhrávať chce.

#### 2010
V roku 2010 sa Nico Rosberg stal jazdcom novozaloženého továrenského tímu Mercedes, ktorý vznikol odkúpením majstrovského tímu Brawn GP. Sezóna bola pre tím prechodným obdobím, keďže Mercedes sa ešte len adaptoval na nové technické a organizačné výzvy Formuly 1. Rosberg počas sezóny dosiahol tri pódiové umiestnenia a celkovo skončil siedmy v hodnotení jazdcov. V rámci tímu bol výkonnejší než jeho tímový kolega Michael Schumacher, ktorý sa po návrate do F1 ešte len prispôsoboval moderným monopostom.

#### 2011
V sezóne 2011 pokračoval Rosberg v úlohe stabilného bodujúceho jazdca. Mercedes však stále nedokázal bojovať o víťazstvá a monopost trpel výkonnostnými nedostatkami najmä v pretekovom tempe. Rosberg získal viacero bodovaných umiestnení a opäť porazil Schumachera v celkovom hodnotení jazdcov, čím si upevnil pozíciu tímového lídra.

#### 2012
Po siedmom mieste v kvalifikácii, keď v prvých dvoch častiach zajazdil najrýchlejší časy, obsadil dvanástu priečku vo Veľkej cene Austrálie. Po ôsmej priečke v kvalifikácii na Veľkú cenu Malajzie skončil trinásty, hoci v priebehu pretekov jazdil štvrtý, prepadol sa kvôli zlému stavu pneumatík. V kvalifikácii Veľkej ceny Číny si vyjazdil svoju prvú pole position a v pretekoch svoje prvé víťazstvo, ktoré bolo zároveň prvým víťazstvom tímu Mercedes od jeho návratu do šampionátu. V kvalifikácii na VC Bahrajnu skončil piaty, rovnaké miesto obsadil aj v pretekoch, po ktorom bol vyšetrovaný pre svoje nebezpečné obranné manévre pred Alonsom a Hamiltonom. Po štarte zo 6. miesta dokončil VC Španielska siedmy, druhú priečku obsadil v kvalifikácii, aj v samotnej Veľkej cene Monaka. Celkovo skončil na 9. mieste.                    

#### 2013
V roku 2013 Michael Schumacher oficiálne ukončil svoju kariéru. V tíme ho nahradil majster sveta roku 2008 Lewis Hamilton. Mercedes sa výrazne zlepšil vďaka novým motorom. Tímu sa podarilo získať 9 pódiových umiestnení (Malajzia, Čína, Monako, Kanada, Anglicko, Maďarsko, Belgicko, India, Abú Zabí) z toho Rosberg ziskal štyri a dve z nich boli výhry (Monako, Anglicko) na konci sezóny bol medzi Hamiltonom a Rosbergom osemnásť-bodový rozdiel. Hamilton skončil štvrtý (189 bodov) zatiaľ čo Rosberg šiesty (171 bodov). Sezónu tak zakončili spokojne keďže Mercedes urobil najväčší pokrok zo všetkých tímov, podarilo sa im vybojovať druhé miesto v šampionáte konštruktérov. Dokázal ich poraziť len Red Bull, a to celkom výrazne o 236 bodov (Red Bull - 596) (Mercedes - 360).

#### 2014
V roku 2014 sa Mercedesu podarilo zdokonaliť ich motory (V6). Už na začiatku sezóny počas testovania bolo jasné, že Mercedes postavil najrýchlejšie auto. Začal sa tak boj o titul medzi Rosbergom a Hamiltonom. Rosbergovi sa podarilo vyhrať 5 Grand Prix (Austrália, Monako, Rakúsko, Nemecko, Brazília) a k tomu získal ďalších 9 pódiových umiestnení (Malajzia, Bahrain, Čína, Španielsko, Kanada, Belgicko, Taliansko, Japonsko, Rusko, USA) a na konci sezóny skončil druhý s 317 bodmi.

#### 2015
V sezóne 2015 pokračovala dominancia Mercedesu. Rosberg dosiahol šesť víťazstiev a opäť skončil druhý v celkovom poradí jazdcov. Napriek silnému záveru sezóny, počas ktorého vyhral posledné tri preteky, nedokázal počas roka udržať konzistentnosť potrebnú na zisk titulu.

#### 2016
Sezóna 2016 bola vrcholom Rosbergovej kariéry. Počas roka dosiahol deväť víťazstiev a v dramatickom súboji porazil Lewisa Hamiltona o päť bodov. Titul si zabezpečil druhým miestom na záverečnej Veľkej cene Abú Zabí. Päť dní po zisku titulu Rosberg oznámil okamžité ukončenie profesionálnej kariéry, čím sa stal jedným z mála jazdcov v histórii, ktorí odišli z Formuly 1 ako úradujúci majstri sveta.

## Život po Formule 1
Po odchode z Formuly 1 sa Nico Rosberg začal venovať podnikaniu, najmä v oblastiach udržateľnej mobility, technológií a elektromobility. Investoval do viacerých startupov a aktívne podporuje inovácie v doprave.

Pôsobí aj ako televízny expert a analytik Formuly 1, najmä pre britské a nemecké médiá. Zároveň sa angažuje v oblasti klimatickej osvety a inovácií v automobilovom priemysle.

## Osobný život
Nico Rosberg je ženatý s Vivian Sibold, s ktorou má dve dcéry. Rodina žije v Monaku. Rosberg je známy dôrazom na súkromie a po ukončení kariéry sa výrazne stiahol z verejného pretekárskeho života.

## Pretekárske výsledky

#### Kompletné výsledky vo Formule 1

‡ Polovičný počet bodov, pretože bolo odjazdených menej ako 75% dĺžky pretekov.† Neprišiel do cieľa, ale bol klasifikovaný, pretože odišiel viac ako 90% dĺžky pretekov.

## Juniorské formuly

## Referencie

## Iné projekty

## Externé odkazy
* Oficiálne stránky 

Kategória:Osobnosti z Wiesbadenu
Kategória:Nemeckí piloti F1